text: Endnu flere slagteriarbejdere får kniven
  06 oktober 2011 kl. 14.15
  Der fyres ikke kun i Esbjerg - omkring 250 faste medarbejdere og 250 ferieløsere i Danish Crown skal fyres.
  I en pressemeddelelse i dag meddeler koncernen, at de mangler svin til slagtning, og derfor må sige farvel til 500 medarbejdere fordelt over hele landet.
  Meddelelsen bliver modtaget med stor beklagelse hos forbundskonsulent Jim Jensen:
  - Vores medlemmer har gennem de sidste mange måneder knoklet en vis legemesdel ud af bukserne for at medvirke til at gøre Danish Crown konkurrencedygtig. De har accepteret opstramninger af akkorder og arbejdet under et urimeligt pres for at hjælpe koncernen med at nedsætte omkostningerne. Det er en bet for dem, at Danish Crown kvitterer for den indsats ved at fyre 500 kolleger, siger Jim Jensen.
  På Danish Crown i Esbjerg, hvor 65 er blevet fyret, siger tillidsmand Tom Jensen:
  - Der er jo desværre ikke noget, vi kan gøre ved situationen. Vi har ingen mulighed for at gøre hverken til eller fra i forhold til landmændene. Det eneste mine kollegaer kan gøre, er at gå på arbejde og gøre deres job så godt som muligt. Det har de gjort, og det har alligevel intet hjulpet, siger en skuffet tillidsrepræsentant på slagteriet, Tom Jensen.
  